KOMMISSIONENS FORORDNING (EF) Nr. 2245/1999

af 22. oktober 1999

om ændring af forordning (EF) nr. 1663/95 om gennemførelsesbestemmelser til Rådets forordning (EØF) nr. 729/70, for så vidt angår proceduren for regnskabsafslutning for EUGFL, Garantisektionen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 729/70 af 21. april 1970 om finansiering af den fælles landbrugspolitik(1), senest ændret ved forordning (EF) nr. 1287/95(2), særlig artikel 4, stk. 6, og artikel 5, stk. 3, og

ud fra følgende betragtninger:

(1) På baggrund af erfaringerne bør der indsættes visse ændringer og præciseringer i Kommissionens forordning (EF) nr. 1663/95(3), senest ændret ved forordning (EF) nr. 896/97(4), bl.a. med hensyn til kriterierne for godkendelse til gennemførelse af betalinger og instruktionerne om som ansvarlig for de udbetalende organer at undgå interessekonflikter;

(2) de udbetalende organer skal i deres årsregnskaber give oplysning om, hvilke beløb de mangler at inddrive;

(3) det er hverken hensigtsmæssigt eller rimeligt, at det anføres, hvilke udgifter Kommissionen forventes at udelukke i overensstemmelse med artikel 5, stk. 2, litra c), i forordning (EØF) nr. 729/70 efter sine konstateringer af, om udgifterne er afholdt efter fællesskabsbestemmelserne, før medlemsstaten har haft lejlighed til at fremsætte sit svar;

(4) udelukkelsen af udgifterne skal gælde hele den periode, hvor fællesskabsbestemmelserne ikke overholdes;

(5) EUGFL-Komitéen har afgivet en positiv udtalelse -

UDSTEDT FØLGENDE FORORDNING:

Artikel 1

I forordning (EF) nr. 1663/95 foretages følgende ændringer:

1) Artikel 2, stk. 3, affattes således: "Formen og indholdet af de rengskabsoplysninger, der omhandles i stk. 1, vedtages efter proceduren i artikel 13 i forordning (EØF) nr. 729/70."

2) I artikel 5 foretages følgende ændring:

Følgende litra indsættes i stk. 1: "f) en oversigt over igangværende opkrævninger fordelt på regnskabsår for opkrævningsordrens oprettelse samt en oversigt over de beløb, der i regnskabsårets løb må anerkendes som uinddrivelige."

3) I artikel 8 foretages følgende ændringer:

Stk. 1 affattes således: "1. Når Kommissionen som følge af en undersøgelse finder, at udgifterne ikke er afholdt efter EF-reglerne, meddeler den den pågældende medlemsstat resultaterne af sin undersøgelse og de korrigerende foranstaltninger, der skal træffes for at sikre, at reglerne fremtidig overholdes.

Meddelelsen skal indeholde en henvisning til nærværende forordning. Medlemsstaten skal afgive svar inden for to måneder, og Kommissionen kan ændre sit standpunkt under hensyn hertil. I behørigt begrundede tilfælde kan Kommissionen forlænge besvarelsesfristen.

Efter udløbet af denne frist indkalder Kommissionen til en bilateral drøftelse, og de to parter søger at nå frem til en aftale om de foranstaltninger, der skal træffes, og til en vurdering af, hvor alvorlig overtrædelsen er, og af den finansielle skade, den har påført Det Europæiske Fællesskab. Kommissionen meddeler efter denne drøftelse og efter udløbet af alle frister, som den har fastsat i samråd med medlemsstaterne, efter de bilaterale drøftelser til meddelelse af yderligere oplysninger, eller hvis medlemsstaten ikke accepterer indkaldelsen, efter udløbet af den frist, som Kommissionen har fastsat til medlemsstatens accept af denne indkaldelse, derefter officielt medlemsstaten sine konklusioner under henvisning til Kommissionens beslutning 94/442/EF(5). Uden at gyldigheden af fjerde afsnit i dette stykke berøres, vurderer Kommissionen i denne meddelelse, hvilke udgifter den har til hensigt at udelukke i medfør af artikel 5, stk. 2, litra c), i forordning (EØF) nr. 729/70.

Medlemsstaterne underretter snarest Kommissionen om de korrigerende foranstaltninger, som den har truffet for at sikre, at Fællesskabets regler overholdes, og om datoen for disse foranstaltningers faktiske iværksættelse. Kommissionen vedtager i givet fald en eller flere afgørelser i medfør af artikel 5, stk. 2, litra c), i forordning (EØF) nr. 729/70 for indtil den faktiske dato for de korrigerende foranstaltningers iværksættelse at udelukke de udgifter, der er afholdt, uden at Fællesskabets regler blev overholdt."

4) I bilaget foretages følgende ændringer:

a) Der indsættes et nyt punkt 4a: "4a. Når der skal foretages et stort antal mindre udbetalinger, kan udbetalingerne til støtteansøgerne, dog udelukkende i forbindelse med samfinansierede foranstaltninger og efter Kommissionens forudgående accept, overdrages til andre organer. Det skal i en skriftlig aftale mellem det udbetalende organ og dette organ nærmere angives, hvilke oplysninger og bilag der skal forelægges det udbetalende organ, og hvilken frist der gælder for deres forelæggelse; bilagene skal som et minimum gøre det muligt for det udbetalende organ at overholde godkendelseskriterierne og de frister, der er fastsat for fremlæggelsen af de måned- og årlige regnskaber. Det udbetalende organ er fortsat ansvarligt for, at midlerne forvaltes korrekt, og for ajourføringen af regnskabsdokumenterne. De bemyndigede personer i det udbetalende organ, godkendelsesorganet og i EU kan undersøge al dokumentation, som ovennævnte organ ligger inde med, og kan gennemføre kontrol hos støtteansøgerne."

b) I punkt 5 indsættes følgende: "Den administrative underafdeling, som skal foretage udbetalingerne, eller den afdeling, der fører tilsyn med denne, skal have de dokumenter til rådighed, der attesterer anvisningen af støtteansøgningerne og udførelsen af den foreskrevne administrative og fysiske kontrol. Oplysningerne og dokumentationen kan have kortfattet form som beskrevet i punkt 4, nr. iv), i nærværende bilag og være på edb."

c) I punkt nr. 6, nr. ii), andet afsnit, indsættes følgende punktum: "Der skal træffes passende foranstaltninger for at udelukke risiko for interessekonflikter, når personer på ansvarsfulde poster, eller som har en kritisk stilling med kontrol, anvisning og udbetaling af ansøgninger, der konteres fonden, varetager andre hverv uden for det udbetalende organ."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. oktober 1999.

På Kommissionens vegne

Franz FISCHLER

Medlem af Kommissionen

(1) EFT L 94 af 28.4.1970, s. 13.

(2) EFT L 125 af 8.6.1995, s. 1.

(3) EFT L 158 af 8.7.1995, s. 6.

(4) EFT L 128 af 21.5.1997, s. 8.

(5) EFT L 182 af 16.7.1994, s. 45.